作者:儲光羲
標題:同諸公登慈恩寺塔
內容:金祠起真宇，直上青雲垂。地靜我亦閑，登之秋清時。蒼蕪宜春苑，片碧昆明池。誰道天漢高，逍遙方在茲。虛形賓太極，攜手行翠微。雷雨傍杳冥，鬼神中躨跜。靈變在倏忽，莫能窮天涯。冠上閶闔開，履下鴻雁飛。宮室低邐迤，群山小參差。俯仰宇宙空，庶隨了義歸。崱屴非大廈，久居亦以危。